**NOLIKUMS**

Liepājā

|  |  |  |  |
| --- | --- | --- | --- |
| 2024. gada 21. martā | Nr.5  (prot. Nr.3, 26.§) |  | |
| Par atbalstu Liepājas valstspilsētas  vispārizglītojošo izglītības iestāžu  pedagogu darba kvalitātes uzlabošanai |
|  | Izdots saskaņā ar Valsts pārvaldes iekārtas likuma 72. panta pirmās daļas 2. punktu | |

**I . Vispārīgie jautājumi**

1. Nolikums nosaka kārtību, kādā tiek sniegts atbalsts Liepājas valstspilsētas pašvaldības (turpmāk – Pašvaldība) vispārizglītojošo skolu (turpmāk – skolas) pedagogu un akadēmiskā personāla motivācijas un profesionālās kapacitātes paaugstināšanai.

2. Nolikuma mērķis ir motivēt un atbalstīt pedagogus inovatīvai, kvalitatīvai pedagoģiskai darbībai, izcilības sasniegšanai Kurzemes reģiona, valsts un starptautiskajā mērogā.

3. Atbalsts tiek sniegts kā naudas balva Skolotāju dienai veltītajā svinīgajā pasākumā (turpmāk – balva).

4. Uz balvu var pretendēt Pašvaldības vispārizglītojošo izglītības iestāžu pedagogi, kurus piesaka Pašvaldības mācību jomas koordinatori, pamatojoties uz Liepājas Izglītības pārvaldes (turpmāk – Izglītības pārvalde) izstrādātajiem ieteikumiem.

5. Izglītības pārvaldes izveidota komisija (turpmāk – Komisija) izvērtē pieteiktos kvalitātes balvu pretendentus, un līdz katra gada 25. septembrim pieņem lēmumu par balvas piešķiršanu.

**II. Balvas piešķiršanas nosacījumi**

6. Balvu piešķir pedagogam, ja vienlaikus izpildās šādi nosacījumi:

6.1. pedagoga darba rezultātā ir sasniegti izcili rādītāji 9. klašu optimālā līmeņa obligātajos centralizētajos eksāmenos vai izvēles centralizētajos eksāmenos augstākajā līmenī (kārtotāju skaits vismaz 50%); konkursos vai sporta sacensībās valsts vai reģiona mērogā;

6.2. pedagogs ir veicis darbības metodiskā darba attīstīšanā, kas virzīts uz Pašvaldības pedagogu profesionālo pilnveidi.

7. Ja Noteikumu 6.2. apakšpunkta nosacījums neizpildās, balvu var piešķirt pedagogam, kurš ir ieguvis nākamo koeficienta punktu skaitu (*ne vairāk kā divi nākamie pedagogi*) un veicis Noteikumu 6.2. apakšpunktā minētās darbības.

**III. Novērtēšanas kritēriji**

8. Nolikuma 6.1. apakšpunktā minēto balvu – par izciliem sasniegumiem centralizētajos eksāmenos – var piešķirt pedagogam, kurš iegūst lielāko koeficientu (ne mazāk kā 0,8) pēc formulas A:B (turpmāk koeficients, noapaļots līdz simtdaļām), kur A – iegūto punktu summa, kuru iegūst par katru izglītojamo, kurš centralizētajā eksāmenā ir saņēmis vērtējumu:

no 91% līdz 100% – 5 punkti;

no 81% līdz 90% – 4 punkti;

no 71% līdz 80% – 3 punkti;

no 61% līdz 70% – 2 punkti;

no 51% līdz 60% – 1 punkts;

B – attiecīgā centralizētā eksāmena kārtotāju skaits.

9. Liepājas Valsts ģimnāzijai nolikuma 8. punktā noteikto koeficientu aprēķina, sākot no 61% un pārējām vidusskolām, sākot no 51%.

10. Nolikuma 6.1. apakšpunktā minēto balvu – par sasniegumiem valsts konkursos vai valsts sporta sacensībās – var piešķirt pedagogam, kurš iegūst lielāko kopējo punktu skaitu:

10.1. par 1. vietu – 4 punkti;

10.2. par 2. vietu – 3 punkti;

10.3. par 3. vietu – 2 punkti;

10.4. par atzinību – 1 punkts;

10.5. par 1. vietu starptautiskajos konkursos, sporta sacensībās – 10 punkti;

10.6. par 2. vietu starptautiskajos konkursos, sporta sacensībās – 8 punkti;

10.7. par 3. vietu starptautiskajos konkursos, sporta sacensībās – 6 punkti;

10.8. par atzinību starptautiskajos konkursos, sporta sacensībās – 4 punkti.

**IV. Finansējuma fonds**

11. Pašvaldība katru gadu izveido balvu fondu 5700 *euro* apmērā.

12. Balva par izciliem sasniegumiem ir līdz 356,25 *euro*.

13. Ja kādā no mācību jomām balva netiek pasniegta, neizlietotos līdzekļus novirza mācību jomu koordinatoru profesionālajai pilnveidei.

**V. Noslēguma jautājums**

14. Atzīt par spēku zaudējušu Liepājas pilsētas domes 2019. gada 13. jūnija nolikumu Nr.15 “NOLIKUMS PAR ATBALSTU LIEPĀJAS PILSĒTAS VISPĀRIZGLĪTOJOŠO IZGLĪTĪBAS IESTĀŽU PEDAGOGU METODISKĀ DARBA KVALITĀTES UZLABOŠANAI”.

|  |  |
| --- | --- |
| Priekšsēdētājs | Gunārs Ansiņš |